Expedition 8 - Trollbroen

###### Deltakere: Aburaguzgul, Maurice, Mrondi’r Revul, Thaddeus Tinfoyle, Timou Grolsch

Broen var bevoktet av trollet Pog. Trollet oppførte seg truende, men takket være Grolsch og Tinfoyle sine språkevner var vi i stand til å kommunisere med det. Tinfoyle lurte trollet til å innta kjærlighetsessens (innhentet fra en tidligere ekspedisjon), som resulterte i at trollet ble betatt av Aburaguzgul og kidnappet henne.

Vi fulgte i trollets spor over broen, og oppdaget en felle midt på broen, en rad med skjulte spyd. En liten passasje til venstre virket mulig å passere, men da Grolsch forsøkte å sende hesten sin gjennom, så falt den gjennom et skjult gap. Vi har strukket et tau over gapet, men bruk det med forsiktighet.

På andre siden av broen hadde vi utsikt til neste bro, som Maurice studerte nærmere med brillene sine. Broen var dekket av hauger bestående av rustninger, sverd og en katapult. Kan noen ha forsøkt å invadere borgen som broene leder til? Det er også mulig at broens vokter har en samlemani.

Vi fant trollets skjulested, som var en slags hytte konstruert i en klippeside. Veien ned dit var en taustige. Trollet var fremdeles betatt av Aburaguzgul, som forsøkte å uthente informasjon. Trollets hud var delvis dekket av byller/utvekst, og trollet mente at disse byllene beskyttet ham mot tåken.

Grunnet misforståelser og språkproblemer endte vi i kamp mot trollet. Takket være hell og gruppens samlede kløktighet klarte vi å bekjempe trollet. Grolsch dyttet Pog ut av hytten, og han ble knust mot klippekanten.

Etter grundig etterforskning av trollets hjem oppdaget vi en hemmelig passasje som ledet gjennom fjellet. Det virker som at Pog har gravd ut tunnelen selv. Underveis fant vi en tekst som Pog hadde skåret inn i veggen: POG SMARTEST, BURDE HERSKE OVER BROENE FREM TIL DE GAMLE IGJEN VANDRER. DRETT DEN ENØYDE: STOR USIKKER MEN STERK. BORG DEN STORE: GIFTIG, HATEFULL OG FARLIGST. HVORDAN DREPE?????

Tunnelen endte under den andre broen, den som var dekket av rustninger. Under broen var det et komplisert tauverk, som Aburaguzgul bestemte seg for å undersøke. Hun dro i tauet, og ble røsket med til andre siden av broen. Like etter kunne vi høre hornet kalle oss tilbake. Et enda større troll (sannsynligvis Drett eller Borg) patruljerte på broen, og vi var usikre på om vi hadde tid til å redde Aburaguzgul.

Heldigvis klarte Aburaguzgul å transportere seg selv tilbake i en bag of holding, som ble båret av hennes flyvende assistent. Vi kom oss tilbake til den første broen, som nå var uvoktet. Dumdristig nok valgte alle bortsett fra undertegnede å krysse gapet i the bag of holding, og de fortalte at de ble forsøkt angrepet av menneskelignende akvatiske vesener inni posen.

###### Andre detaljer av mulig interesse:

- På vei til den første broen hørte vi en fjern lyd av et sovende vesen (vesenet er sannsynligvis av en enorm størrelse)

- Det befinner seg et stort mørkt/grått sjøuhyre i fjorden under den første broen.

- Det var røde lys i noen av vinduene i borgen som broene leder til.

- Aburaguzgul oppdaget en skog av fiolette planter da hun endte opp isolert på andre siden av bro nr.2. Plantene utåndet et slags pollenstøv, og da hun kuttet i en plante, så sendte den ut sporer og gav henne nekrotisk skade. Mulig kobling mellom plantene og Pogs byller? Hun tok med seg et eksemplar.